钦定古今图书集成/明伦汇编/氏族典/第086卷 > 胡镇
## 钦定古今图书集成/明伦汇编/氏族典/第086卷 > 胡镇

按《明外史胡镇传》：“镇不详何许人，由世职累官，署都
指挥佥事，充蓟镇游击将军，有膂力，知兵，习战阵。嘉
靖三十九年，把都儿大举窥蓟西，镇逆击破之。巳，复
转掠河坊，为镇所遮，不得入。帝闻大喜，改参将。寻擢
密云副总兵，为总督中军。四十二年，以署都督佥事，
迁山西总兵官。辛爱把都儿逼通州，镇入卫，逆击于”
孤山。相持累日。寇见援师渐集，遂东掠顺义三河，分
兵围滦西。诸将傅津等于郑官屯，镇救之。垒未定，寇
围之数重，镇被数伤。游击杨缙等来救，寇乃开壁纵
镇出，大掠滦东诸县而还。遂加镇都督同知，为蓟州
总兵官。事定，论功，镇第一，复进左都督。土蛮黑石灰
等以万馀骑犯一片石，镇偕巡抚赴之，寇遁。录功，荫
子锦衣百户。以病不视事被劾，并及其贪黩事。帝念
镇前功，令解任养疾。隆庆改元，充为事官，塞上立功。
寻命典总督中军。以缮边垣功复秩。万历初，劾罢，卒。